CELEX: 32017R0826
Language: el
Date: 2017-05-17 00:00:00
Title: Κανονισμός (ΕΕ) 2017/826 του Ευρωπαϊκού Κοινοβουλίου και του Συμβουλίου, της 17ης Μαΐου 2017, σχετικά με τη θέσπιση ενωσιακού προγράμματος για την υποστήριξη συγκεκριμένων δραστηριοτήτων με σκοπό την ενίσχυση της συμμετοχής των καταναλωτών και άλλων τελικών χρηστών χρηματοπιστωτικών υπηρεσιών στη χάραξη ενωσιακής πολιτικής στον τομέα των χρηματοπιστωτικών υπηρεσιών για την περίοδο 2017-2020 (Κείμενο που παρουσιάζει ενδιαφέρον για τον ΕΟΧ )

19.5.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 129/17
            
         ΚΑΝΟΝΙΣΜΌΣ (ΕΕ) 2017/826 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 17ης Μαΐου 2017
   σχετικά με τη θέσπιση ενωσιακού προγράμματος για την υποστήριξη συγκεκριμένων δραστηριοτήτων με σκοπό την ενίσχυση της συμμετοχής των καταναλωτών και άλλων τελικών χρηστών χρηματοπιστωτικών υπηρεσιών στη χάραξη ενωσιακής πολιτικής στον τομέα των χρηματοπιστωτικών υπηρεσιών για την περίοδο 2017-2020
   (Κείμενο που παρουσιάζει ενδιαφέρον για τον ΕΟΧ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 169 παράγραφος 2 στοιχείο β),
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Η Ένωση συμβάλλει στην εξασφάλιση υψηλού επιπέδου προστασίας των καταναλωτών βάζοντας τον καταναλωτή στο επίκεντρο της εσωτερικής αγοράς, υποστηρίζοντας και συμπληρώνοντας τις πολιτικές των κρατών μελών, προκειμένου να διασφαλίζεται ότι οι πολίτες αποκομίζουν όλα τα οφέλη της εσωτερικής αγοράς και ότι, με αυτόν τον τρόπο, λαμβάνονται δεόντως υπόψη και προστατεύονται τα νομικά και τα οικονομικά τους συμφέροντα. Ένας αξιόπιστος τομέας χρηματοπιστωτικών υπηρεσιών με εύρυθμη λειτουργία αποτελεί βασικό στοιχείο της εσωτερικής αγοράς και των διασυνοριακών δυνατοτήτων της. Προϋποθέτει σταθερό πλαίσιο ρύθμισης και εποπτείας, που θα εξασφαλίζει τη χρηματοπιστωτική σταθερότητα και, παράλληλα, θα στηρίζει μια βιώσιμη οικονομία. Ταυτόχρονα, ένας αξιόπιστος τομέας χρηματοπιστωτικών υπηρεσιών με εύρυθμη λειτουργία θα πρέπει να παρέχει υψηλό επίπεδο προστασίας στους καταναλωτές και τους λοιπούς τελικούς χρήστες χρηματοπιστωτικών υπηρεσιών, συμπεριλαμβανομένων των ιδιωτών επενδυτών, των αποταμιευτών, των κατόχων ασφαλιστήριων συμβολαίων, των μελών και των δικαιούχων συνταξιοδοτικών ταμείων, των ιδιωτών μετόχων, των δανειοληπτών και των ΜΜΕ.
            
         
               (2)
            
            
               Από το 2007, η εμπιστοσύνη των τελικών χρηστών χρηματοπιστωτικών υπηρεσιών, ειδικότερα των καταναλωτών, έχει κλονιστεί λόγω της χρηματοπιστωτικής και οικονομικής κρίσης. Επομένως, για την αποκατάσταση της εμπιστοσύνης τους στην ευρωστία του χρηματοπιστωτικού τομέα και για τη συμβολή στις βέλτιστες πρακτικές του, είναι σημαντικό να αυξηθούν η ενεργή συμμετοχή και η εμπλοκή των καταναλωτών και άλλων τελικών χρηστών χρηματοπιστωτικών υπηρεσιών, συμπεριλαμβανομένων των ιδιωτών επενδυτών, των αποταμιευτών, των κατόχων ασφαλιστηρίων συμβολαίων, των μελών και των δικαιούχων συνταξιοδοτικών ταμείων, των ιδιωτών μετόχων, των δανειοληπτών και των ΜΜΕ, καθώς και των ενδιαφερόμενων φορέων που εκπροσωπούν τα συμφέροντά τους, στη χάραξη ενωσιακής ή άλλης σχετικής πολυμερούς πολιτικής στον χρηματοπιστωτικό τομέα.
            
         
               (3)
            
            
               Για την επίτευξη αυτών των στόχων, κατόπιν διακομματικής πρωτοβουλίας του Ευρωπαϊκού Κοινοβουλίου, η Επιτροπή εγκαινίασε στα τέλη του 2011 δοκιμαστικό σχέδιο με σκοπό την παροχή επιχορηγήσεων για τη στήριξη της ανάπτυξης κέντρου χρηματοπιστωτικής πραγματογνωσίας προς όφελος των καταναλωτών, των άλλων τελικών χρηστών και των φορέων που εκπροσωπούν τα συμφέροντά τους, ώστε να ενισχυθεί η ικανότητά τους να συμμετέχουν στη χάραξη ενωσιακής πολιτικής στον τομέα των χρηματοπιστωτικών υπηρεσιών και να προωθηθεί η ανάπτυξη ενός ανθεκτικού τραπεζικού συστήματος. Οι κύριοι στόχοι πολιτικής ήταν να διασφαλιστεί ότι, κατά την κίνηση της διαδικασίας για νέα νομοθεσία της Ένωσης, θα μπορούσαν να παρέχονται στους αρμόδιους για τη χάραξη ενωσιακής πολιτικής απόψεις άλλες από εκείνες που εκφράζουν οι επαγγελματίες του χρηματοπιστωτικού τομέα, να διασφαλιστεί ότι θα αντικατοπτρίζονται τα συμφέροντα των καταναλωτών και άλλων τελικών χρηστών χρηματοοικονομικών υπηρεσιών στη νέα νομοθεσία της Ένωσης, να διασφαλιστεί ότι το ευρύ κοινό θα ενημερώνεται καλύτερα σχετικά με τα ζητήματα που διακυβεύονται κατά τη ρύθμιση του χρηματοπιστωτικού τομέα, ώστε να αυξηθεί ο χρηματοπιστωτικός γραμματισμός, και να διασφαλιστεί ότι θα μπορούσε να ενισχυθεί η ενεργός συμμετοχή των καταναλωτών και των άλλων τελικών χρηστών χρηματοπιστωτικών υπηρεσιών στη χάραξη ενωσιακής πολιτικής στον τομέα των χρηματοπιστωτικών υπηρεσιών, ώστε να θεσπίζεται ισορροπημένη ενωσιακή νομοθεσία.
            
         
               (4)
            
            
               Έτσι, μεταξύ του 2012 και του 2015, και μετά από ανοικτή πρόσκληση υποβολής προτάσεων, η Επιτροπή παρείχε επιχορηγήσεις λειτουργίας σε δύο μη κερδοσκοπικές οντότητες: τη Finance Watch και τη Better Finance. Οι εν λόγω επιχορηγήσεις δόθηκαν κατά το 2012 και το 2013 στο πλαίσιο ενός δοκιμαστικού σχεδίου διάρκειας δύο ετών, και από το 2014 με τη μορφή προπαρασκευαστικής ενέργειας. Επιπλέον, το 2016 αποφασίστηκε να δοθούν επιχορηγήσεις δράσης αντί για επιχορηγήσεις λειτουργίας, δεδομένου ότι οι επιχορηγήσεις δράσης εξασφαλίζουν καλύτερο έλεγχο των δαπανών που καλύπτονται από τον προϋπολογισμό της Ένωσης. Δεδομένου ότι οι προπαρασκευαστικές ενέργειες μπορούν να χρησιμοποιούνται μόνο για έως και για τρία συνεχόμενα έτη δυνάμει του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3), απαιτείται νομοθετική πράξη που θα αποτελέσει τη νομική βάση για τη χρηματοδότηση αυτών των ενεργειών από το 2017.
            
         
               (5)
            
            
               Η Finance Watch συστάθηκε με επιχορηγήσεις της Ένωσης το 2011 ως διεθνής μη κερδοσκοπική ένωση υπαγόμενη στο βελγικό δίκαιο. Αποστολή της είναι να προασπίζεται τα συμφέροντα της κοινωνίας των πολιτών στον χρηματοπιστωτικό τομέα. Ως αποτέλεσμα των ενωσιακών επιχορηγήσεων, η Finance Watch κατόρθωσε, σε σύντομο χρονικό διάστημα, να συγκροτήσει ειδική ομάδα εμπειρογνωμόνων που έκαναν μελέτες, ανάλυση πολιτικής και δραστηριότητες επικοινωνίας στον τομέα των χρηματοπιστωτικών υπηρεσιών.
            
         
               (6)
            
            
               Η Better Finance προέρχεται από διαδοχικές αναδιοργανώσεις και μετονομασίες ήδη υφιστάμενων ευρωπαϊκών ομοσπονδιών επενδυτών και μετόχων από το 2009. Χάρη στις ενωσιακές επιχορηγήσεις, η οργάνωση δημιούργησε κέντρο χρηματοπιστωτικής πραγματογνωσίας που εστιάζεται κυρίως στα συμφέροντα των καταναλωτών, των ιδιωτών επενδυτών, των ιδιωτών μετόχων, των αποταμιευτών και άλλων τελικών χρηστών χρηματοπιστωτικών υπηρεσιών, σύμφωνα με τη βάση των μελών της και με τους πόρους της.
            
         
               (7)
            
            
               Η αξιολόγηση το 2015 του δοκιμαστικού σχεδίου και της επακόλουθης προπαρασκευαστικής δράσης κατέληξε στο συμπέρασμα ότι οι στόχοι πολιτικής έχουν επιτευχθεί σε γενικές γραμμές. Η Finance Watch και η Better Finance εργάστηκαν σε συμπληρωματικούς τομείς πολιτικής και απευθύνθηκαν σε διαφορετικό κοινό. Από κοινού οι δραστηριότητές τους κάλυψαν το μεγαλύτερο μέρος του οικονομικού πολιτικού προγράμματος της Ένωσης από το 2012 και, στον βαθμό που το επέτρεψαν οι πόροι τους, η Finance Watch και η Better Finance προσπάθησαν να επεκτείνουν τις δραστηριότητές τους, προκειμένου να έχουν ευρεία γεωγραφική κάλυψη μέσα στην Ένωση.
            
         
               (8)
            
            
               Αμφότερες οι οργανώσεις έχουν προσφέρει προστιθέμενη αξία τόσο στο σύνολο των δραστηριοτήτων των εθνικών μελών τους όσο και στους καταναλωτές της Ένωσης. Οι εθνικές οργανώσεις που ασχολούνται με ευρύ φάσμα ζητημάτων των καταναλωτών συχνά στερούνται τεχνικής πραγματογνωσίας σε τομείς πολιτικής που σχετίζονται ειδικά με τις χρηματοπιστωτικές υπηρεσίες και τις σχετικές διεργασίες χάραξης ενωσιακής πολιτικής. Επιπλέον, μέχρι σήμερα δεν έχουν εντοπιστεί παρόμοιες οργανώσεις σε ενωσιακό επίπεδο. Μολονότι η αξιολόγηση του δοκιμαστικού σχεδίου κατέδειξε πως κανένας άλλος αιτών δεν ανταποκρίθηκε στις διαδοχικές ετήσιες προσκλήσεις υποβολής προτάσεων που πραγματοποιήθηκαν από το 2012, το πρόγραμμα που προβλέπεται στον παρόντα κανονισμό θα πρέπει να είναι ανοιχτό και σε άλλους δυνητικούς δικαιούχους μετά το τέλος της περιόδου 2017-2020, εφόσον πληρούν τις προϋποθέσεις του.
            
         
               (9)
            
            
               Παρά τις τακτικές προσπάθειες, η Finance Watch και η Better Finance δεν κατόρθωσαν να προσελκύσουν σταθερή και σημαντική χρηματοδότηση από άλλους χορηγούς, ανεξάρτητους από τον χρηματοπιστωτικό κλάδο, και, συνεπώς, αμφότερες εξακολουθούν να εξαρτώνται σε μεγάλο βαθμό από τη χρηματοδότηση της Ένωσης προκειμένου να είναι οικονομικά βιώσιμες. Η συγχρηματοδότηση από την Ένωση είναι, επομένως, αυτή τη στιγμή αναγκαία προκειμένου να εξασφαλιστεί ότι λαμβάνουν τους αναγκαίους πόρους για την επίτευξη των επιθυμητών στόχων πολιτικής κατά τα προσεχή έτη, και να παρασχεθεί οικονομική σταθερότητα στις εν λόγω οργανώσεις, τους ειδικούς και στο διοικητικό προσωπικό τους, που έχουν καταφέρει ως τώρα να δρουν σχετικά σε σύντομο χρονικό διάστημα. Συνεπώς, είναι απαραίτητη η θέσπιση ενωσιακού προγράμματος για την περίοδο 2017-2020, για τη στήριξη των δραστηριοτήτων της Finance Watch και της Better Finance («το πρόγραμμα»), συμπληρωματικά προς συναφείς πολιτικές των κρατών μελών σε εθνικό επίπεδο. H οικονομική σταθερότητα έχει καθοριστική σημασία για τη διατήρηση της πραγματογνωσίας, καθώς και για τον σχεδιασμό έργων και στις δύο οργανώσεις. Θα πρέπει, ωστόσο, οι οργανώσεις που λαμβάνουν στήριξη βάσει του προγράμματος να καταβάλλουν προσπάθειες για την αύξηση της χρηματοδότησης από άλλους πόρους.
            
         
               (10)
            
            
               Η συνέχιση της χρηματοδότησης της Finance Watch και της Better Finance για την περίοδο 2017-2020 κατά τον ίδιο τρόπο με την προπαρασκευαστική ενέργεια, θα μπορούσε να διασφαλίσει ότι πρόκειται να διατηρηθεί ο θετικός αντίκτυπος των δραστηριοτήτων των οργανώσεων αυτών που έχουν αξιολογηθεί μέχρι σήμερα. Το χρηματοδοτικό κονδύλιο για την υλοποίηση του προγράμματος θα πρέπει να βασίζεται στον μέσο όρο των πραγματικών δαπανών που βάρυναν κάθε οργάνωση μεταξύ των ετών 2012 και 2015. Το μέγιστο ποσοστό ενωσιακής συγχρηματοδότησης θα πρέπει να παραμείνει αμετάβλητο στο 60 %. Σε περίπτωση που το πρόγραμμα και η αντίστοιχη χρηματοδότηση επεκταθούν πέραν του 2020 και αναδειχτούν και άλλοι δυνητικοί δικαιούχοι, η πρόσκληση υποβολής αιτήσεων θα πρέπει να είναι ανοιχτή σε κάθε άλλη οργάνωση που πληροί τα κριτήρια και συμβάλλει στους στόχους του προγράμματος.
            
         
               (11)
            
            
               Ο παρών κανονισμός καθορίζει, για το σύνολο της διάρκειας του προγράμματος, χρηματοδοτικό κονδύλιο που αποτελεί, για το Ευρωπαϊκό Κοινοβούλιο και το Συμβούλιο, προνομιακή αναφορά κατά την ετήσια διαδικασία του προϋπολογισμού, κατά την έννοια του σημείου 17 της Διοργανικής Συμφωνίας της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (4).
            
         
               (12)
            
            
               Προκειμένου να εξασφαλιστούν ενιαίες προϋποθέσεις για την εκτέλεση του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες για την εκπόνηση των ετήσιων προγραμμάτων εργασίας.
            
         
               (13)
            
            
               Πριν από τις 30 Νοεμβρίου κάθε έτους, κάθε δικαιούχος θα πρέπει να υποβάλλει στην Επιτροπή περιγραφή των δραστηριοτήτων για την επίτευξη των στόχων πολιτικής του προγράμματος που σχεδιάζει για το επόμενο έτος. Οι δραστηριότητες αυτές θα πρέπει να περιγράφονται λεπτομερώς, συμπεριλαμβανομένων των στόχων, των αναμενόμενων αποτελεσμάτων και των επιπτώσεών τους, του εκτιμώμενου κόστους και του χρονοδιαγράμματος, καθώς και κατάλληλων δεικτών για την αξιολόγησή τους.
            
         
               (14)
            
            
               Η χρηματοδοτική στήριξη θα πρέπει να χορηγείται σύμφωνα με τους όρους που προβλέπονται στον κανονισμό (ΕΕ, Ευρατόμ) αριθ. 966/2012 και τον κατ' εξουσιοδότηση κανονισμό (ΕΕ) αριθ. 1268/2012 (5).
            
         
               (15)
            
            
               Το αργότερο 12 μήνες πριν από το τέλος του προγράμματος, η Επιτροπή θα πρέπει να υποβάλει στο Ευρωπαϊκό Κοινοβούλιο και στο Συμβούλιο έκθεση αξιολόγησης σχετικά με τα αποτελέσματα που επιτεύχθηκαν στο πλαίσιο του προγράμματος. Στην έκθεση αξιολόγησης θα πρέπει να εξετάζεται εάν το πρόγραμμα πρέπει να συνεχιστεί μετά την περίοδο 2017-2020. Κάθε παράταση, τροποποίηση ή ανανέωση του προγράμματος μετά την περίοδο 2017-2020 θα πρέπει να υπόκειται σε διαδικασία ανοικτής πρόσκλησης για την επιλογή των δικαιούχων.
            
         
               (16)
            
            
               Τα οικονομικά συμφέροντα της Ένωσης θα πρέπει να προστατεύονται με αναλογικά μέτρα που να καλύπτουν ολόκληρο τον κύκλο δαπανών, όπου περιλαμβάνονται η πρόληψη, ο εντοπισμός και η διερεύνηση παρατυπιών, η ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων, και, κατά περίπτωση, η επιβολή διοικητικών και οικονομικών κυρώσεων.
            
         
               (17)
            
            
               Οι δικαιούχοι θα πρέπει να καταβάλλουν κάθε προσπάθεια για την προβολή των δραστηριοτήτων τους σε όλα τα κράτη μέλη. Για τον σκοπό αυτό, οι δικαιούχοι θα πρέπει να επιδιώκουν την ανάπτυξη επαφών με σχετικές μη κερδοσκοπικές οργανώσεις καταναλωτών σε ολόκληρη την Ένωση, και να μεταφράζουν, όταν αυτό είναι δυνατό, τις πληροφορίες σχετικά με την οργάνωση, τη σύνθεση των μελών και τις δραστηριότητές τους, και να παρουσιάζουν τα στοιχεία αυτά στους ιστότοπούς τους.
            
         
               (18)
            
            
               Προκειμένου να εξασφαλιστεί η συνέχεια των ενεργειών που υποστηρίζονται με ενωσιακή χρηματοδότηση και εκτελούνται από τους δικαιούχους, ο παρών κανονισμός θα πρέπει να τεθεί σε ισχύ την ημέρα της δημοσίευσής του και να εφαρμοστεί από 1ης Μαΐου 2017.
            
         
               (19)
            
            
               Δεδομένου ότι ο στόχος του παρόντος κανονισμού, δηλαδή η θέσπιση ενωσιακού προγράμματος για την υποστήριξη συγκεκριμένων δραστηριοτήτων με σκοπό την ενίσχυση της συμμετοχής των καταναλωτών και άλλων τελικών χρηστών χρηματοπιστωτικών υπηρεσιών στη χάραξη ενωσιακής πολιτικής στον τομέα των χρηματοπιστωτικών υπηρεσιών, δεν μπορεί να επιτευχθεί ικανοποιητικά από τα κράτη μέλη, μπορεί όμως, λόγω της κλίμακας και των επιπτώσεών τους, να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτών,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   1.   Θεσπίζεται ενωσιακό πρόγραμμα («το πρόγραμμα»), για την περίοδο από την 1η Μαΐου 2017 έως τις 31 Δεκεμβρίου 2020, για να υποστηριχθούν οι δραστηριότητες των οργανώσεων που αναφέρονται στο άρθρο 3 παράγραφος 1. Οι εν λόγω δραστηριότητες συμβάλλουν στην επίτευξη των στόχων πολιτικής της Ένωσης σε σχέση με την ενίσχυση της συμμετοχής των καταναλωτών και άλλων τελικών χρηστών χρηματοπιστωτικών υπηρεσιών, καθώς και των ενδιαφερόμενων φορέων που εκπροσωπούν τα συμφέροντά τους, κατά τη χάραξη ενωσιακής και άλλης σχετικής πολυμερούς πολιτικής στον τομέα των χρηματοπιστωτικών υπηρεσιών.
   2.   Για να επιτύχει τους στόχους του, το πρόγραμμα συγχρηματοδοτεί τις ακόλουθες δραστηριότητες:
   
               α)
            
            
               ερευνητικές δραστηριότητες, συμπεριλαμβανομένης της παραγωγής ίδιας έρευνας και δεδομένων, και ανάπτυξη πραγματογνωσίας·
            
         
               β)
            
            
               συνεργασία με τους καταναλωτές και άλλους τελικούς χρήστες χρηματοπιστωτικών υπηρεσιών μέσω σύνδεσης με υπάρχοντα δίκτυα και γραμμές βοήθειας των καταναλωτών στα κράτη μέλη, προκειμένου να εντοπιστούν ζητήματα που αφορούν τη χάραξη πολιτικής της Ένωσης για την προστασία των συμφερόντων των καταναλωτών στον τομέα των χρηματοπιστωτικών υπηρεσιών·
            
         
               γ)
            
            
               δραστηριότητες ευαισθητοποίησης, διάδοσης και παροχής εκπαίδευσης και κατάρτισης σε χρηματοπιστωτικά θέματα, άμεσα ή μέσω των μελών τους σε εθνικό επίπεδο, μεταξύ άλλων και σε ευρύ κοινό καταναλωτών, άλλων τελικών χρηστών χρηματοπιστωτικών υπηρεσιών, και μη ειδικών·
            
         
               δ)
            
            
               δραστηριότητες που ενισχύουν τις αλληλεπιδράσεις μεταξύ των μελών των οργανώσεων που αναφέρονται στο άρθρο 3 παράγραφος 1, όπως επίσης δραστηριότητες προώθησης και παροχής συμβουλών πολιτικής για την ενίσχυση των θέσεων των εν λόγω μελών σε ενωσιακό επίπεδο και την προώθηση του δημόσιου και γενικού συμφέροντος στην κανονιστική ρύθμιση του χρηματοοικονομικού τομέα και στην ενωσιακή νομοθεσία.
            
         Άρθρο 2
   Στόχοι του προγράμματος
   1.   Το πρόγραμμα έχει τους ακόλουθους στόχους:
   
               α)
            
            
               να ενισχύσει περαιτέρω την ενεργό συμμετοχή και εμπλοκή των καταναλωτών και άλλων τελικών χρηστών χρηματοπιστωτικών υπηρεσιών, καθώς και των ενδιαφερόμενων φορέων που εκπροσωπούν τα συμφέροντα των καταναλωτών και άλλων τελικών χρηστών χρηματοπιστωτικών υπηρεσιών, στη χάραξη ενωσιακής και άλλης σχετικής πολυμερούς πολιτικής στον τομέα των χρηματοπιστωτικών υπηρεσιών·
            
         
               β)
            
            
               να ενημερώσει καταναλωτές και άλλους τελικούς χρήστες χρηματοπιστωτικών υπηρεσιών, καθώς και τους ενδιαφερόμενους φορείς που εκπροσωπούν τα συμφέροντά τους, σχετικά με τα ζητήματα που ανακύπτουν κατά τη ρύθμιση του χρηματοπιστωτικού τομέα.
            
         2.   Η Επιτροπή μεριμνά ώστε το πρόγραμμα να αξιολογείται τακτικά ως προς τους στόχους της παραγράφου 1, ιδίως απαιτώντας από κάθε δικαιούχο τα ακόλουθα:
   
               α)
            
            
               ετήσια περιγραφή των δράσεων που υλοποιούνται από το δικαιούχο στο πλαίσιο του προγράμματος,
            
         
               β)
            
            
               ετήσια έκθεση δραστηριοτήτων η οποία περιλαμβάνει ποσοτικούς και ποιοτικούς δείκτες για κάθε δραστηριότητα που σχεδιάζεται και εκτελείται από τον δικαιούχο,
            
         
               γ)
            
            
               οικονομική έκθεση.
            
         Η αξιολόγηση αυτή περιλαμβάνει την εκπόνηση της έκθεσης που αναφέρεται στο άρθρο 9 παράγραφος 1.
   Άρθρο 3
   Δικαιούχοι του προγράμματος
   1.   Δικαιούχοι του προγράμματος («δικαιούχοι») είναι οι οργανώσεις Finance Watch και Better Finance.
   2.   Προκειμένου να επωφεληθούν από το πρόγραμμα, οι δικαιούχοι παραμένουν μη κυβερνητικές, μη κερδοσκοπικές νομικές οντότητες, ανεξάρτητες από βιομηχανικά, εμπορικά ή επιχειρηματικά συμφέροντα. Δεν έχουν άλλα συγκρουόμενα συμφέροντα και εκπροσωπούν μέσω των μελών τους τα συμφέροντα των καταναλωτών και άλλων τελικών χρηστών της Ένωσης στον τομέα των χρηματοπιστωτικών υπηρεσιών.
   Προκειμένου να εκπροσωπούν τα συμφέροντα των καταναλωτών και των άλλων τελικών χρηστών χρηματοπιστωτικών υπηρεσιών σε όσο το δυνατόν περισσότερα κράτη μέλη, οι δικαιούχοι επιδιώκουν να διευρύνουν το δίκτυο ενεργών μελών του εντός των κρατών μελών και να εξασφαλίζουν πλήρη γεωγραφική κάλυψη.
   Η Επιτροπή επικουρεί τους δικαιούχους στον εντοπισμό δυνητικών μελών στα κράτη μέλη. Η Επιτροπή διασφαλίζει επίσης ότι κάθε δικαιούχος εξακολουθεί να πληροί τα κριτήρια που προβλέπονται στο πρώτο και δεύτερο εδάφιο της παρούσας παραγράφου για όλη τη διάρκεια του προγράμματος, συμπεριλαμβάνοντάς τα στα ετήσια προγράμματα εργασίας που αναφέρονται στο άρθρο 7 και αξιολογώντας κάθε χρόνο αν οι δικαιούχοι πληρούν τα κριτήρια αυτά, πριν από την έγκριση των επιχορηγήσεων δράσης που αναφέρονται στο άρθρο 4.
   3.   Σε περίπτωση συγχώνευσης των δικαιούχων, η προκύπτουσα νομική οντότητα καθίσταται μόνος δικαιούχος του προγράμματος.
   Άρθρο 4
   Παροχή επιχορηγήσεων
   Η χρηματοδότηση στο πλαίσιο του προγράμματος διατίθεται υπό μορφή επιχορηγήσεων δράσης παρεχόμενων σε ετήσια βάση και βασίζεται σε προτάσεις που υποβάλλουν οι δικαιούχοι σύμφωνα με το άρθρο 7 παράγραφος 2.
   Άρθρο 5
   Διαφάνεια
   1.   Σε κάθε κοινοποίηση ή δημοσίευση σχετικά με ενέργεια δικαιούχου χρηματοδοτούμενη από το πρόγραμμα αναφέρεται ότι ο δικαιούχος έχει λάβει χρηματοδότηση από τον προϋπολογισμό της Ένωσης.
   2.   Ο κάθε δικαιούχος, μέσα σε δύο μήνες από την έγκριση των ετήσιων προγραμμάτων εργασιών από την Επιτροπή, παρέχει τις ακόλουθες πληροφορίες ταυτόχρονα στο κοινό και στις ενδιαφερόμενες μη κερδοσκοπικές οργανώσεις καταναλωτών:
   
               α)
            
            
               την οργάνωση και το αντικείμενο των εργασιών·
            
         
               β)
            
            
               τη δυνατότητα προσχώρησης ως μέλους, τους όρους συμμετοχής και τη διάρθρωση του δικαιούχου·
            
         
               γ)
            
            
               τις δραστηριότητές του που καλύπτονται από το άρθρο 1 παράγραφος 2.
            
         Άρθρο 6
   Δημοσιονομικές διατάξεις
   1.   Το χρηματοδοτικό κονδύλιο για την εκτέλεση του προγράμματος για την περίοδο από την 1η Μαΐου 2017 έως την 31η Δεκεμβρίου 2020 ανέρχεται κατ' ανώτατο όριο σε 6 000 000 EUR σε τρέχουσες τιμές.
   2.   Οι ετήσιες πιστώσεις εγκρίνονται από το Ευρωπαϊκό Κοινοβούλιο και το Συμβούλιο εντός των ορίων του πολυετούς δημοσιονομικού πλαισίου.
   Άρθρο 7
   Εφαρμογή του Προγράμματος
   1.   Η Επιτροπή εφαρμόζει το πρόγραμμα σύμφωνα με τον κανονισμό (ΕΕ, Ευρατόμ) αριθ. 966/2012.
   2.   Προκειμένου να επωφεληθεί από το πρόγραμμα, κάθε δικαιούχος υποβάλλει στην Επιτροπή, κάθε έτος, πριν από την 30ή Νοεμβρίου, περιγραφή των δραστηριοτήτων που αναφέρονται στο άρθρο 1 παράγραφος 2 και έχουν προγραμματιστεί για το επόμενο έτος, οι οποίες επιδιώκουν τους στόχους της πολιτικής του προγράμματος («η πρόταση»). Οι δραστηριότητες αυτές περιγράφονται λεπτομερώς, συμπεριλαμβανομένων των στόχων, των αναμενόμενων αποτελεσμάτων και του αντικτύπου, του εκτιμώμενου κόστους και του χρονοδιαγράμματός τους, καθώς και κατάλληλων δεικτών για την αξιολόγησή τους.
   3.   Η Επιτροπή εκτελεί το πρόγραμμα μέσω ετήσιων προγραμμάτων εργασίας σύμφωνα με τον κανονισμό (ΕΕ, Ευρατόμ) αριθ. 966/2012.
   Τα ετήσια προγράμματα εργασίας καθορίζουν τους επιδιωκόμενους στόχους, τα αναμενόμενα αποτελέσματα των ενεργειών που πρόκειται να αναλάβουν οι δικαιούχοι, τη μέθοδο υλοποίησης των εν λόγω ενεργειών και το συνολικό ποσό χρηματοδότησης που απαιτείται για την εκτέλεση των ενεργειών αυτών. Περιέχουν επίσης περιγραφή των προς χρηματοδότηση ενεργειών, αναφέρουν το ποσό χρηματοδότησης που δεσμεύεται για κάθε ενέργεια, και περιλαμβάνουν ενδεικτικό χρονοδιάγραμμα εκτέλεσης.
   Για τις επιχορηγήσεις δράσης, τα ετήσια προγράμματα εργασίας καθορίζουν τις προτεραιότητες, τα βασικά κριτήρια χορήγησης, καθώς και το μέγιστο ποσοστό συγχρηματοδότησης. Το μέγιστο ποσοστό άμεσης συγχρηματοδότησης ανέρχεται στο 60 % των επιλέξιμων δαπανών. Αν ένας δικαιούχος λαμβάνει χρηματοδότηση από μέλη που είναι τα ίδια δικαιούχοι χρηματοδότησης στο πλαίσιο ενωσιακών χρηματοδοτικών προγραμμάτων, η Επιτροπή περιορίζει την ετήσια συνεισφορά της προκειμένου το σύνολο της άμεσης και της έμμεσης ενωσιακής χρηματοδότησης για ενέργειες δυνάμει του προγράμματος να μην υπερβαίνει το 70 % των συνολικών επιλέξιμων δαπανών.
   4.   Η Επιτροπή εγκρίνει τα ετήσια προγράμματα εργασίας με χρηματοδοτική απόφαση.
   Άρθρο 8
   Προστασία των οικονομικών συμφερόντων της Ένωσης
   1.   Κατά την υλοποίηση δράσεων που χρηματοδοτούνται δυνάμει του παρόντος κανονισμού, η Επιτροπή λαμβάνει τα κατάλληλα μέτρα που διασφαλίζουν την προστασία των οικονομικών συμφερόντων της Ένωσης, με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση, σε περίπτωση που διαπιστωθούν παρατυπίες, των αχρεωστήτως καταβληθέντων ποσών, καθώς επίσης, οσάκις κρίνεται σκόπιμο, με την επιβολή αποτελεσματικών, αναλογικών και αποτρεπτικών διοικητικών και οικονομικών κυρώσεων.
   2.   Η Επιτροπή ή οι αντιπρόσωποί της και το Ελεγκτικό Συνέδριο έχουν την εξουσία να ελέγχουν, βάσει δικαιολογητικών καθώς και επιτόπιων ελέγχων, όλους τους δικαιούχους επιχορηγήσεων, τους εργολάβους και τους υπεργολάβους που έχουν λάβει πόρους της Ένωσης κατ' εφαρμογή του προγράμματος.
   3.   Η Ευρωπαϊκή Υπηρεσία Καταπολέμησης της Απάτης (OLAF) δύναται να διενεργεί έρευνες, συμπεριλαμβανομένων επιτόπιων ελέγχων και εξακριβώσεων, σύμφωνα με τις διατάξεις και τις διαδικασίες που καθορίζονται στον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (6) και στον κανονισμό (Ευρατόμ, ΕΚ) αριθ. 2185/96 του Συμβουλίου (7), με στόχο τη διαπίστωση τυχόν απάτης, διαφθοράς ή άλλης παράνομης δραστηριότητας εις βάρος των οικονομικών συμφερόντων της Ένωσης σε σχέση με συμφωνία ή απόφαση επιχορήγησης ή με σύμβαση που χρηματοδοτείται στο πλαίσιο του προγράμματος.
   4.   Με την επιφύλαξη των παραγράφων 1, 2 και 3, οι συμφωνίες συνεργασίας με τρίτες χώρες και με διεθνείς οργανισμούς, οι συμβάσεις, οι συμφωνίες επιχορήγησης και οι αποφάσεις επιχορήγησης που προκύπτουν από την εφαρμογή του παρόντος κανονισμού περιέχουν διατάξεις οι οποίες θα εξουσιοδοτούν ρητά την Επιτροπή, το Ελεγκτικό Συνέδριο και την OLAF να διεξάγουν τους εν λόγω λογιστικούς ελέγχους και έρευνες, σύμφωνα με τις αντίστοιχες αρμοδιότητές τους.
   Άρθρο 9
   Αξιολόγηση του προγράμματος
   1.   Το αργότερο 12 μήνες πριν από τη λήξη του προγράμματος, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση αξιολόγησης σχετικά με την επίτευξη των στόχων του προγράμματος, και τους διαβιβάζει, κατόπιν αιτήματος, όλες τις πληροφορίες που χρησιμοποιήθηκαν για την αξιολόγηση, τις οποίες έχει στη διάθεσή της η Επιτροπή, τηρουμένων των σχετικών κανόνων προστασίας των δεδομένων και υποχρεώσεων εμπιστευτικότητας.
   Στην έκθεση αξιολόγησης αξιολογούνται η γενική συνάφεια και η προστιθέμενη αξία του προγράμματος, η αποτελεσματικότητα και αποδοτικότητα της εκτέλεσής του, καθώς και η συνολική και επιμέρους αποτελεσματικότητα της δράσης των δικαιούχων, με γνώμονα την επίτευξη των στόχων που καθορίζονται στο άρθρο 2 παράγραφος 1.
   2.   Η έκθεση αξιολόγησης που αναφέρεται στην παράγραφο 1 διαβιβάζεται επίσης στην Ευρωπαϊκή Οικονομική και Κοινωνική Επιτροπή προς ενημέρωσή της.
   Άρθρο 10
   Μεταβατική διάταξη
   Οι δικαιούχοι υποβάλλουν στην Επιτροπή την πρόταση για το πρώτο έτος του προγράμματος έως τις 3 Ιουνίου 2017.
   Άρθρο 11
   Έναρξη ισχύος
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Μαΐου 2017 έως την 31η Δεκεμβρίου 2020.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 17 Μαΐου 2017.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         A. TAJANI
      
      
         
            Για το Συμβούλιο
         
         
            Ο Πρόεδρος
         
         C. ABELA
      
   
   
      (1)  ΕΕ C 34 της 2.2.2017, σ. 117.
   
      (2)  Θέση του Ευρωπαϊκού Κοινοβουλίου της 27ης Απριλίου 2017 (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου της 11ης Μαΐου 2017.
   
      (3)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      (4)  ΕΕ C 373 της 20.12.2013, σ. 1.
   
      (5)  Κατ' εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).
   
      (6)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
   
      (7)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).